钦定古今图书集成/明伦汇编/官常典/第738卷 > 邓棨
## 钦定古今图书集成/明伦汇编/官常典/第738卷 > 邓棨

按《明外史》本传：“棨字孟扩，南城人。永乐末年进士。授
监察御史，巡按苏松诸府。满将代去，父老二千馀人
赴阙乞留一年，得请，旋以忧去。宣德十年，陕西阙按
察使，诏廷臣举清慎有威望者以闻。大学士杨士奇
荐棨，遂以命之。棨单车就道，不携家累，风裁凛然。正
统十年，入为都察院右副都御史。英宗北征，棨扈从。”
师出居庸关，疏请回銮，以兵事专属大将。至宣府、大
同，复再上章。皆不报。土木之变，同行者语曰：“吾辈可
自脱去。”棨曰：“銮舆失所，我尚何归？主辱臣死，分也。”遂
死于难。景泰元年赠右都御史，官其子瑺为大理右
评事。后谥襄敏。